IZJAVA ZA MEDIJE – JAKOV MILATOVIĆ

Ovo je prva državna posjeta predsjednika Crne Gore Mongoliji, koja se realizuje u godini u kojoj naše dvije države obilježavaju dvadeset godina diplomatskih odnosa. Posjeta se odvija i u godini od posebnog značaja za Crnu Goru, kada proslavljamo dvadeset godina od obnove nezavisnosti.

[bookmark: _GoBack]Danas smo tim odnosima dali jasniji pravac za godine koje su pred nama.

Zajednička deklaracija, koju smo predsjednik Khurelsukh i ja potpisali, odražava našu zajedničku namjeru da ojačamo politički dijalog, čvršće povežemo naše institucije i stvorimo više prilika za saradnju naših privreda i naših građana.

Evropska integracija ostaje centralni strateški prioritet Crne Gore. Dok se približavamo članstvu u Evropskoj uniji, istovremeno širimo mrežu partnerstava koja mogu donijeti nove mogućnosti našoj privredi, institucijama i građanima. Kao što često ističem, želimo da obnovimo i osnažimo neka od naših tradicionalnih partnerstava i prijateljstava širom svijeta.

Mongolija je važan partner u tim nastojanjima.

Danas smo se saglasili da uspostavimo snažnije veze između naših poslovnih zajednica. Saradnja naših privrednih komora treba da omogući neposredne kontakte između kompanija, veće učešće na poslovnim i investicionim skupovima, kao i bolje razumijevanje mogućnosti koje pružaju oba tržišta.

Saobraćajna povezanost predstavlja još jedan važan dio tih nastojanja.

Saglasili smo se i da unaprijedimo razgovore o vazdušnom saobraćaju i međunarodnom drumskom prevozu. Crna Gora ima snažnu turističku privredu i strateški položaj na Sredozemnom moru. Bolja povezanost može podstaći turizam i poslovnu saradnju, kao i veću mobilnost između naših država.

Sporazum o ukidanju viza za nosioce diplomatskih i službenih pasoša predstavlja još jedan veoma konkretan korak ka olakšavanju zvaničnih odnosa.

Otvorili smo i važno novo poglavlje naučne i obrazovne saradnje između naših država.

Sporazumi koji uključuju Mongolsku akademiju nauka, Crnogorsku akademiju nauka i umjetnosti i Univerzitet Crne Gore pružaju veoma konkretnu osnovu za zajednička istraživanja, akademsku razmjenu i saradnju profesora i studenata.

Želio bih da prve razmjene i zajednički projekti počnu što je prije moguće. Saradnja univerziteta i naučnih institucija ima vrijednost koja daleko prevazilazi jednu posjetu. Ona stvara veze koje mogu trajati decenijama.

Kultura i mediji dio su istih nastojanja.

Bliža saradnja naših javnih servisa, muzeja, ustanova kulture i književnih zajednica može pomoći građanima Crne Gore i Mongolije da saznaju mnogo više jedni o drugima. Za dvije države koje dijeli velika geografska udaljenost, to je veoma važno.

Predsjednik Khurelsukh i ja razgovarali smo i o oblastima u kojima naše države mogu razmjenjivati znanje i iskustva, uključujući vještačku inteligenciju, otpornost na klimatske promjene i zaštitu životne sredine.

Crna Gora je prva država u svijetu koja se Ustavom definisala kao ekološka država. Mongolija ima značajno iskustvo u borbi protiv dezertifikacije i degradacije zemljišta, kao i u održivom upravljanju prirodnim resursima. To su oblasti u kojima se između naše dvije države može razvijati konkretna saradnja.

Crna Gora pozdravlja i podržava mongolsku politiku „Trećeg susjeda“, kao i inicijativu predsjednika Khurelsukha „Milijarda stabala“, prepoznajući njihov doprinos jačanju međunarodne saradnje i unapređenju održivog razvoja.

Razmijenili smo mišljenja i o globalnim pitanjima.

Crna Gora i Mongolija dijele privrženost načelima Povelje Ujedinjenih nacija, međunarodnom pravu i djelotvornoj multilateralnoj saradnji. To je naročito važno u svijetu obilježenom neizvjesnošću i brojnim izazovima. Obje države cijene dijalog i saradnju kao osnovu za suočavanje sa zajedničkim izazovima i očuvanje stabilnih odnosa među državama.

Dokumenti koje smo danas potpisali pružaju nam okvir. Naš sljedeći zadatak je njihova primjena.

Naše privredne komore treba da povežu kompanije.

Naši univerziteti i akademije treba da okupe studente i istraživače.

Naši javni servisi i ustanove kulture treba da uspostave nove kanale saradnje između naših društava.

Naš politički dijalog treba da postane redovniji i usmjereniji na konkretne rezultate.

Dvadeset godina diplomatskih odnosa dovelo je Crnu Goru i Mongoliju do ove tačke.

Danas smo se saglasili o pravcu kojim želimo da nastavimo.

Još jednom zahvaljujem predsjedniku Mongolije na srdačnom gostoprimstvu i posvećenosti jačanju prijateljstva i saradnje između Mongolije i Crne Gore.
